गुजरात के कई हिस्सों में 16 अगस्त तक भारी वर्षा की संभावना, रेडअलर्ट जारी
भारतीय मौसम विज्ञान विभाग (आईएमडी) ने दक्षिण गुजरात और सौराष्ट्र के विभिन्न क्षेत्रों में 16 अगस्त तक भारी वर्षा होने का अनुमान प्रकट करते हुए बुधवार को रेड अलर्ट जारी किया।
अहमदाबाद: भारतीय मौसम विज्ञान विभाग (आईएमडी) ने दक्षिण गुजरात और सौराष्ट्र के विभिन्न क्षेत्रों में 16 अगस्त तक भारी वर्षा होने का अनुमान प्रकट करते हुए बुधवार को रेड अलर्ट जारी किया। उसने इस अवधि में राज्य के ज्यादातर इलाकों में हल्की से मध्यम वर्षा होने का भी अनुमान लगाया गया है। इस बीच अधिकारियों के अनुसार गुजरात के दक्षिण और मध्य हिस्से के कई भाग में बुधवार को भारी वर्षा हुई। विभाग के अहमदाबाद केंद्र ने दक्षिण गुजरात के नवसारी और वलसाड, सौराष्ट्र के द्वारका और जामनगर और दमन तथा दादर एवं नगर हवेली केंद्रशासित प्रदेश के लिए रेड अलर्ट जारी किया है। उसके अनुसार मछुआरों को 16 अगस्त तक समुद्र में नहीं जाने की सलाह दी गयी है। विभाग के मुताबिक रेड अलर्ट इस बात का संकेत देता है कि भारी वर्षा से कच्चे मकानों और सड़कों को बड़ा नुकसान पहुंच सकता है, अंडरपास में जलजमाव हो सकता है और दृश्यता घट सकती है , फलस्वरूप सड़क हादसे होने का जोखिम है। विभाग ने कहा, ‘‘बृहस्पतिवार को उत्तर पश्चिम बंगाल की खाड़ी और उसके आसपास निम्न दबाव का क्षेत्र बनने से गुजरात में अगले पांच दिनों तक भारी वर्षा होने की संभावना है।’’ उसने कहा कि 16 अगस्त तक गुजरात के ज्यादातर स्थानों पर हल्की से मध्यम, छिटपुट स्थानों पर अधिक से बहुत अधिक तथा दक्षिण गुजरात एवं सौराष्ट्र में छिटपुट स्थानों पर बहुत ही ज्यादा वर्षा हो सकती है। पंचमहल, वलसाड, नवसारी, सूरत, छोटा उदयपुर और नर्मदा जिलों में बुधवार को भारी वर्षा हुई।